b'\n_START_ARTICLE_\nPaleolibertarismi\n_START_PARAGRAPH_\nPaleolibertarismi on \xc3\xa4lyllisesti tiukka libertarismin haara tai vaihtoehtoisesti libertarismin konservatiivinen haara (tai toisin p\xc3\xa4in). Paleolibertarismin k\xc3\xa4site keksittiin ja sit\xc3\xa4 esiintyi l\xc3\xa4hinn\xc3\xa4 Yhdysvalloissa. K\xc3\xa4sitett\xc3\xa4 ovat k\xc3\xa4ytt\xc3\xa4neet muun muassa, Lew Rockwell, Hans-Hermann Hoppe ja muut Ludwig von Mises -instituutti l\xc3\xa4hell\xc3\xa4 olevat tahot. Euroopassa k\xc3\xa4site on tuntemattomampi. Amerikassa k\xc3\xa4site tuli k\xc3\xa4ytt\xc3\xb6\xc3\xb6n, kun Mises-instituutin ymp\xc3\xa4rille ryhmittyneet kulttuurikonservatiiviset libertaristit halusivat tehd\xc3\xa4 pes\xc3\xa4eron poliittisia sovitteluratkaisuja hakevaan pragmaattiseen Cato-instituuttiin, henkil\xc3\xb6kohtaisia vapauksia ja v\xc3\xa4hemmist\xc3\xb6jen oikeuksia taloudellisen vapauden kustannuksella painottaviin vasemmistolibertaristeihin (ks. ACLU) ja ep\xc3\xa4poliittisiin el\xc3\xa4m\xc3\xa4ntapalibertaristeihin eli niin sanottuihin libertiineihin. _NEWLINE_Paleolibertarismin k\xc3\xa4sitett\xc3\xa4 k\xc3\xa4ytt\xc3\xa4v\xc3\xa4t l\xc3\xa4hinn\xc3\xa4 paleolibertaristit itse. Libertarismin sis\xc3\xa4ll\xc3\xa4 he erottelevat itsens\xc3\xa4 niin sanotusta neolibertarismista eli uuslibertarismista, jonka edustajiksi he katsovat muun muassa Virginia Postrelin, David Friedmanin, Milton Friedmanin ja Cato-instituutin johtajan William Niskasen. J\xc3\xa4lkimm\xc3\xa4iset kuitenkin kutsuvat itse\xc3\xa4\xc3\xa4n libertaristeiksi, ilman etuliitteit\xc3\xa4. Nykyisin my\xc3\xb6s monet entiset paleolibertaarit kuten Lew Rockwell ovat luopuneet termist\xc3\xa4 ja kutsuvat itse\xc3\xa4\xc3\xa4n vain libertaareiksi._NEWLINE_Paleolibertarismin konservatiivinen merkitys on saanut vaikutteita termist\xc3\xa4 paleokonservatismi, joka on konservatismin anti-interventionistinen haara ja oppositiossa uuskonservatismiin n\xc3\xa4hden. Paleolibertarismin ja paleokonservatismin idea on her\xc3\xa4tt\xc3\xa4\xc3\xa4 henkiin toista maailmansotaa edelt\xc3\xa4nyt vanha oikeisto ja vastustaa Franklin Delano Rooseveltiin henkil\xc3\xb6ityv\xc3\xa4\xc3\xa4 sosiaaliliberalismia ja uuskonservatismia, jotka paleolibertaarien mielest\xc3\xa4 ovat luopuneet klassisen liberalismin ihanteista.'